**Jungleland USA** var en privat dyre- og fornøyelsespark i Thousand Oaks i delstaten California i USA. Parken dresserte også dyr som ble brukt i en rekke Hollywood-produksjoner. På det meste var anlegget nærmere 688 000 m² stort.

Parken ble nedlagt i 1969, og Thousand Oaks Civic Arts Plaza er nå bygget på samme området.

Historie
--------

Louis Goebel opprettet Jungleland i 1926 for å bidra til å forsyne Hollywood med dyr. Han hadde vært ansatt ved Universal Pictures da filmselskapet bestemte seg for å legge ned dyreanlegget sitt. Fem av løvene som hadde tilhørt filmselskapet ble kjernen i Goebels samling. Parken hans ble opprinnelig kalt Goebel's Lion Farm. Kort tid etter ble parken utvidet med et bredt utvalg eksotiske dyr, som ble dressert og utleid til filminnspillinger. Fra 1929 var anlegget også en fornøyelsespark, som var åpen for publikum. Flere tusen besøkende var innom på 1940- og 1950-tallet for å se forestillinger med dyrene i parken. Løvetemmeren Mabel Stark var sentral i disse forestillingene. Hun var også Mae Wests stuntkvinne i filmen *Jeg er ingen engel!* (1933), der West spilte løvetemmer.

Dyrene i parken inkluderte Løven Leo, maskoten til Metro-Goldwyn-Mayer, Mister Ed, den snakkende hesten kjent fra TV-serien med samme navn, elefanten Bimbo fra TV-serien *Circus Boy* og sjimpansen Tamba som var med i *Jungel Jim*-filmene og TV-serien. Dresserte dyr fra parken ble brukt i en rekke filmer og TV-serier, og flere produksjoner ble spilt inn i selve parken. Disse inkluderer *En nasjons fødsel*, *Tarzan*, *Doctor Dolittle,* og *Robin Hoods eventyr*. Parken var også sentral i en episode av TV-serien *Route 66*.

En låvebrann i 1940 drepte 12 av dyrene i parken, inkludert tigre, kameler og elefanter. Parken fikk betydelig medieomtale i slutten av 1966 da en av parkens hannløver angrep sønnen til skuespillerinnen Jayne Mansfield. Han ble alvorlig skadet, men overlevde.

Jungleland stengte dørene i oktober 1969, delvis på grunn av konkurransen med andre fornøyelsesparker i Sør-California, og delvis på grunn av at parken ikke «passet inn» med den stadig mer urbane profilen til Thousand Oaks. Selskapet som eide anlegget begjærte seg konkurs og solgte alle eiendeler på auksjon, inkludert dyr, eiendommer, biler, møbler og utstyr. Goebel beholdt eierskap til landarealet, som etterhvert endte opp med å bli solgt til byen, for å utvikle Thousand Oaks Civic Arts Plaza og andre utbygninger.

Referanser
----------

1. 1 2 3  «Jungleland of Thousand Oaks». *Stagecoach Inn Museum*. Arkivert fra originalen 6. juni 2012.  «Arkivert kopi». Arkivert fra originalen 6. juni 2012. Besøkt 31. desember 2012.
2. ↑  «Thousand Oaks: Council to Consider Bids on Jungleland». *Los Angeles Times*. 19. mai 1992.
3. 1 2  «Louis Goebel (nekrolog)». *AP, sitert av Toledo Blade*. 2. april 1981.
4. 1 2 3 4  «Curtain to fall on Jungleland». *AP, sitert av The Free Lance-Star*. 7. oktober 1969.
5. ↑  «Ventura County's Micky Dolenz talks about The Monkees new tour». *Ventura County Star*. 8. november 2012.
6. ↑  «A Feat of Strength», episode 30 i sesong 2, sendt 18. mai 1962.
7. ↑  «Spectacular blaze kills movie animals». *AP, sitert av The Palm Beach Post*. 11. juli 1940. [*død lenke*]
8. ↑  «Lion Mauls Actress' Son». *AP, sitert av Eugene Register-Guardian*. 27. november 1966.

Eksterne lenker
---------------

* Jungleland of Thousand Oaks Exhibit hos Stagecoach Inn Museum
* Historien til Jungleland hos Jungleland Skates
* Jungleland hos Weird California